text: Vaskebjørn i tøj-lager hos Jysk 
  02 juni 2010 kl. 10.41
  Personalet hos Jysk i Kolding fik sig en overraskelse, da de onsdag morgen mødte på arbejde. Der var nemlig en ubuden gæst på lageret.
  - Vi var ved at køre paller ind, og så spurgte lagermanden, om jeg havde taget min hund med. Men det viste sig at være en vaskebjørn, der havde gemt sig under en stol, fortæller salgsleder Lill Jensen til bt.dk
  Vaskebjørnen virkede tam, og det var muligt at klappe den, før den stak af og gemte sig i en papcontainer bag Jysk. 
  Personalet så ikke vaskebjørnen igen, men tilkaldte Falck for at få den fjernet. Ifølge Skov- og Naturstyrelsen ses der jævnligt vaskebjørne i naturen i Danmark, men det tyder ikke på, at der er etableret en fast bestand.
  Vaskebjørne er uønsket i naturen, fordi de plyndrer fuglereder for æg. De kan også bryde ind i hønsehuse, åbne skraldespande og overføre rabies til ræve, hunde og mennesker.
  